arnastofnun/IGC-2024 huggingface dataset:
Dulvitund

Dulvitund (undirvitund eða undirmeðvitund) í almennri notkun, er hugtak sem fjallar um hugsanir, viðhorf, hvatir, óskir og tilfinningar sem viðkomandi er ekki meðvitaður um.

Ýmsir fræðimenn hafa fjallað um hugtakið á undan Sigmund Freud, en hann lagði þó mesta áherslu á það. Hann taldi að í dulvitundinni, eða undirmeðvitundinni lægi rót alls vanda falin. Snúast því kenningar hans flestar um þennan mikilvægasta hluta sálarlífsins að hans mati, með einum eða öðrum hætti. Hann hélt því fram að öllu sem okkur þætti óþægilegt að hugsa um væri ýtt niður í undirvitundina en þar héldi það samt sem áður áfram að hafa áhrif á hegðun okkar og líðan þegar það reyndi að brjóta sér leið upp úr undirvitundinni. Birtingarform þessa eru m.a. draumfarir, mismæli og kækir.
Naltrexón

Naltrexón (markaðssett undir heitunum Revia og Depade) er lyf sem er öflugur ópíatatablokki sem þýðir að það bindur sig við ópíataviðtakana í frumunum og er vanalega ávísað við meðferð á opíatafíkn, þar sem það getur haldið niðri áhrifum opíata eins og heróíns og eins er það notað við meðferð á alkahólisma.

Þessir viðtakar sem naltrexón blokkar myndu annars binda hin náttúrulegu verkjastillandi efni sem líkaminn framleiðir svo sem endorfín og morfín.

Lyfið var þróað upp úr 1970 í vegna eftirspurnar eftir áhrifaríkri meðferð við heróínfíkn. Bandaríska matvæla- og lyfjaeftirlitið (FDA) hefur samþykkt notkun á naltrexóni í háum skömmtum (50 mg) við ópíatafíkn og við afvötnun frá öðrum eiturlyfjum.
Béla Kiss

Béla Kiss (1877 – ?) var ungverskur raðmorðingi. Talið er að hann hafi myrt að minnsta kosti 24 ungar konur og sett í risastórar blikktunnur. Hann var blikksmiður og bjó í Czinkota sem er borg nálægt Búdapest. Hann var áhugamaður um stjörnufræði og yfirnáttúrulega hluti og hélt ráðskonu sem tók eftir að hann skrifaðist á við margar konur. Béla Kiss sankaði að sér stórum blikktunnum en sagði nágrönnum að hann væri að búa sig undir stríðið og hamstra steinolíu. Hann var kallaður í herinn en árið 1916 fundust margar stórar tunnur á heimili hans og ætluðu hermenn þá að komast í steinolíubirgðarnar sem Béla Kiss var talinn hafa safnað og opnuðu tunnurnar. Þá kom í ljós að í þeim voru líka kvenna sem höfðu verið myrtar, alls fundust 24 lík.
Kölkun

Kölkun lýsir söfnun kalsíumsalta í líkamsvef. Kölkun á sér stað aðallega við myndun beina. Stundum safnast kalsíum fyrir í mjúkvef og veldur því að vefurinn harðnar, í æðakölkun verða slagæðarnar harðar, nýrnasteinar myndast líka vegna kalsíum-uppsöfnunar.

Skeljar skeldýra myndast í gegnum kölkun.
Gulstör

Gulstör, græna eða bleikja (fræðiheiti: "Carex lyngbyei") er stör sem vex víða á Vesturströnd Norður-Ameríku, frá Alaska til Kaliforníu, en einnig á Grænlandi, í Færeyjum og á Íslandi. Gulstör vex víða í votum mýrum, flóum, síkjum, á grynningum í vötnum og jafnvel í ísöltu vatni. Gulstörin er stórvaxin og blaðmikil. Hún er græn eða gulgræn planta með renglum. Blöð hennar eru breið og flöt. Karlöxin eru eitt eða fleiri en kvenöxin tvö, þrjú eða fleiri og hanga á löngum leggjum. Stoðblaðið á gulstör nær upp að toppaxinu. Axhlífar eru móleitar og nokkuð lengri en hulstrin.

Gulstör er góð og lystug fóðurjurt og er ein algengasta tegundin á starengjum Íslands. Gulstörin er einnig kölluð "græna" eða "bleikja" en nöfnin eru dregin af lit hennar.
Flaska

Flaska er lítið ílát með háls sem er mjórri en meginhlutinn auk stút efst á hálsinum sem er oftast hringlaga og er oft lokað með tappa. Flöskur eru oftast gerðar úr gleri, plasti eða áli og eru venjulega notaðar til að geyma vökva til dæmis vatn, mjólk, gosdrykki, vín, eldsneyti og svo framvegis

Neðst á flösku er botn hennar, það er flöskubotninn. Undir honum er stundum böðlastaup sem er dæld sem gengur upp í botninn. Upp af botninum tekur við bolur flöskunnar, en þar sem hún mjókkar upp á við eru axlir hennar (sbr. axlafull flaska). Þá tekur við háls og efst er stúturinn.

Böðlastaup.

Á léttvínsflöskum og ýmsum flöskum öðrum er böðlastaup sem er dæld neðan í flöskubotni. Böðlastaupið er hugsað sem vörn gegn því að flaskan springi þegar hún er lögð á borð þar sem fyrir er aðskotahlutur. Einnig er talið að það styrki flöskuna almennt. Ýmsar aðrar útskýringar eru til sem útskýra böðlastaupið. Þar má til dæmis nefna:
Ræktuð perla

Ræktuð perla er perla sem ræktuð er við stýrðar aðstæður. Náttúruleg perla myndast þegar innri vefur samloku verður fyrir skemmdum, til dæmis af völdum aníkils eða þegar skel samlokunnar skemmist af einhverjum ástæðum. Sem viðbrögð við þessu seytir samlokan perlumóður inn í blöðru sem myndast þegar sárið grær. Blaðra þessi samanstendur af kalsíumkarbónati og trefjóttu próteini sem heitir konkíólín (e. "conchiolin"). Lög af perlumóður safnast saman í blöðrunni og með tíma verður hún perla. Það mun ekki rétt að perlur myndist í kringum sandkorn, því perlumóðir tollar illa við ólífræn efni.

Ræktaðar perlur eru búnar til með því að græða í dýrið gjafavef úr annarri samloku. Þá myndast blaðran í kringum þennan vef og fyllist með perlumóður.
Steiking

Steiking á við að elda mat í olíu eða annarri fitu. Efnafræðilega séð er enginn munur á olíu og fitu, þær hafa bara mismumandi bræðslumörk. Má steikja mat í fitu af mörgum toga, til dæmis jurtaolíu, ólífuolíu, repjuolíu eða einhvers konar dýrafitu. Aðrar olíur eru notaðar við iðnaðarframleiðslu matvæla, til dæmis pálmaolía eða kókosolía, þó að þær séu harðar við stofuhita. Oft notast steikarpanna við steikingu.

Mörg matvæli eru steikt, sem dæmi má nefna franskar, egg, eggjaköku og pönnukökur. Sum matvæli má steikja í sinni eigin fitu, t.d. beikon eða steik.
Crassostrea

Crassostrea er ættkvísl í ostruætt sem inniheldur nokkrar helstu ostrutegundirnar notaðar sem matvæli.
Lífræn efnafræði

Lífræn efnafræði fjallar um byggingu, eðli, samsetningu og efnahvörf efnasambanda kolefnis.

Nafnið.

Lífræn efnafræði fæst við þau efnasambönd þar sem kolefni er í aðalhlutverki. Nafnið er hugsað til aðgreiningar frá ólífrænni efnafræði. Aðskilnaður er þó eingöngu sögulegs eðlis. Löngum var það trú manna að þau efni, sem fyrirfinndust í lífverum væru í grundvallaratriðum ólík þeim efnum sem væru í dauðum hlutum og að flokkarnir tveir gegndu ólíkum náttúrulögmálum. Á grundvelli þeirrar hugmyndar kom fram skipting í lífræna og ólífræna efnafræði. Sú hugmynd hefur fyrir löngu verið yfirgefin. En menn greina þó enn í dag milli lífrænnar og ólífrænnar efnafræði til hægðarauka, þar sem þær tvær undirgreinar efnafræði beita oft mismunandi aðferðum og líkönum.

Nafnakerfi lífrænna efna.

Nafnakerfi IUPAC er notað til að flokka og nefna lífræn efnasambönd.

Eiginleikar lífrænna efna.

Gríðarlegur fjöldi lífrænna efna er þekktur. Orsök þessa er hæfileiki kolefnis til þess að mynda keðjur og hringi af mörgum mismunandi stærðum. Mörg kolefnissambönd eru afar hitanæm, og flest sundrast þau undir 300 °C. Þau eru ekki eins auðleysanleg í vatni og flest ólífræn sölt, en ólíkt þeim leysast þau vel í lífrænum leysiefnum eins og eter og alkóhólum. Samgild tengi eru í lífrænum efnum.
Lönd eftir landsframleiðslu á mann

Hægt er að skoða tvenns konar lista:
John Fowles

John Fowles var breskur rithöfundur. Hann samdi meðal annars skáldsögurnar Kona franska lautinantsins og The Magus.
Manntalsfiskur

Manntalsfiskur var gjald eða skattur í fornu skattkerfi og bar aðkomumönnum í Gullbringusýslu og á Snæfellsnesi að greiða það gjald til sýslumanns. Í forna skattkerfinu voru þessi gjöld: gjaftollur, konungsskattur, lögmannstollur, manntalsfiskur og tíund en árið 1877 var sett ný skattalöggjöf og þessi gjöld numin úr gildi og í stað þeirra lagður skattur á ábúð og afnot jarða og á lausafé.
Janel Moloney

Janel Moloney (fædd Janel Wallace Moloney 3. október 1969) er bandarísk leikkona sem er þekktust fyrir hlutverk sitt sem Donna Moss í The West Wing.

Einkalíf.

Moloney fæddist og ólst upp í Woodland Hills, Los Angeles. Hún stundaði leiklist við "State University of New York" skólann í Purchase, New York-fylki. .

Moloney er gift tónskáldinu Marcelo Zarvos og eiga þau eitt barn.

Ferill.

Leikhús.

Fyrsta leikhúshlutverk Moloney var árið 2007 í "100 Saints You Should Know". Lék hún síðan í "Love, Loss, and What I Wore" árið 2011 .

Sjónvarp.

Fyrsta sjónvarpshlutverk Moloney var árið 1987 í Roomies. Hefur hún síðan þá komið fram sem gestaleikari í þáttum á borð við The Adventures of Brisco County Jr., ER, House, Life on Mars og The Good Wife.

Moloney lék yfiraðstoðarmanninn og síðan starfsmannastjórann Donna Moss í dramaþættinum The West Wing frá 1999-2006.

Kvikmyndir.

Fyrsta kvikmyndahlutverk Moloney var árið 1993 í Dream Lover. Síðan þá hefur hún komið fram í kvikmyndum á borð við Wild Bill, Desperate Measures, Just Pray og Concussion.

Verðlaun og tilnefningar.

Emmy-verðlaunin

Screen Actors Guild-verðlaunin
Ásgeir Jónsson frá Gottorp

Ásgeir Jónsson (30. nóvember 1876 – 23. maí 1963) var íslenskur bóndi og rithöfundur á 20. öld. Hann fæddist á Þingeyrum í Húnavatnssýslu, sonur Jóns Ásgeirssonar frá Þingeyrum, (f. 16. mars 1839, d. 29. júlí 1898) og Signýjar Hallgrímsdóttur. Ásgeir lést í Reykjavík 86 ára þar sem hann bjó síðustu árin. Hálfsystkin Ásgeirs samfeðra voru, Guðjón bóndi á Leysingjastöðum, Ásgeir Magnús, bóndi á Sellátrum í Reyðarfirði, Láru og Jenny báðar ógiftar og barnlausar, Fanny kona Jóhanns bónda Guðmundssonar í Holti í Svínadal, Ásgeir Lárus ráðunaut hjá Búnaðarfélagi Íslands, Magnús bókbindari í Reykjavík, Jakobína sem fór til Ameríku og Jónínu konu Helga Jónssonar frá Sellátrum við Reyðarfjörð.

Ásgeir varð búfræðingur frá Hólum 1905 og stundaði fram yfir þrítugt ýmis sveitastörf, einkum fjárhirðingu og tamningar hesta. Hann hóf búskap að Gottorp í Vestur-Húnavatnssýslu 1908-1942. Í Gottorp varð hann landsfrægur fyrir ræktun á fé og fór fé hans, Gottorpsféð, víða um land sem kynbótafé. Síðar var hann búsettur í Reykjavík til æviloka. Þar stundaði hann einkum ritstörf meðan heilsa hans leyfði. Eftir hann liggja bækurnar; "Horfnir góðhestar I", (1946) og "Horfnir góðhestar II", (1949), "Samskipti manns og hests", (1951) og "Forystufé", (1953).

Ásgeir varð riddari hinnar íslensku fálkaorðu 1952. Heiðursfélagi Landssambands Hestamanna nr. 1, hestamannafélaginu Fák í Reykjavík og Léttfeta í Skagafirði.

Kona hans var Ingibjörg Björnsdóttir (f. 31. mars 1886, d. 1970). Þau voru barnlaus en tóku nokkur börn í fóstur og ólu upp sem sín eigin.

Þau hjónin frá Gottorp eru jarðsett í steyptum heimagrafreit á jörðinni, við svokallað Kerlingarsíki sem gerður var árið 1963 og var það síðasti heimagrafreitur sem leyfi var veitt fyrir á Íslandi. Þar hjá var í Blesi, hinn frægi hestur Ásgeirs, heygður á staðnum þar sem hann stóð jafnan og horfði yfir til æskustöðvanna í Vatnsdalnum.

Um miðja 20 öldina eignaðist bróðursonur Ásgeirs, Steinþór Ásgeirsson frá Gottorp, f. 1912 verktaki í Reykjavík, jörðina, ásamt með eiginkonu sinni, Þorgerði Þórarinsdóttur (ólst upp hjá Ásgeiri og Ingibjörgu), f. 1918, og ráku þar hrossabú um áratugaskeið. Í dag er jörðin enn í eigu þessarar sömu ættar, því hana eiga dóttir Steinþórs og tveir synir hennar. Íbúðarhúsið í Gottorp stendur enn og er notað sem sumarbústaður.
Lönd eftir landsframleiðslu á mann (nafnvirði)

Lönd eftir landsframleiðslu á mann (nafnvirði) er listi yfir lönd eftir vergri landsframleiðslu, eða verðgildi allrar vöru og þjónustu sem framleidd var í landinu á tilteknu ári, deilt með miðársgildi fólksfjölda sama ár. Þessar tölur taka ekki tillit til ólíks verðlags í mismunandi löndum og niðurstaðan getur verið mjög breytileg frá einu ári til annars eftir sveiflum í gengi gjaldmiðils viðkomandi lands. Slíkar sveiflur geta valdið því að sæti lands á listanum getur breyst mikið frá einu ári til annars, jafnvel þótt svo til enginn munur sé á lífskjörum íbúanna. Því ætti að nota þessar tölur með varúð.

Samanburður á auðlegð þjóðanna er líka oft framkvæmdur á grundvelli kaupmáttarjöfnuðar (KMJ) til að gera ráð fyrir ólíku verðlagi í löndunum (sjá Lönd eftir landsframleiðslu á mann (KMJ)). Með því að nota kaupmáttarjöfnuð er farið framhjá vandamálinu við gengissveiflur, en sú aðferð hefur líka galla. Kaupmáttarjöfnuð landsframleiðsla endurspeglar ekki verðgildi framleiðslunnar á heimsmarkaði og þarfnast auk þess meiri áætlunar en landsframleiðsla að nafnvirði. Almennt séð er dreifing talna miðað við kaupmáttarjöfnuð minni en ef miðað er við nafnvirði.

Listinn.

Ath: Ekki eru til gögn fyrir Falklandseyjar, Færeyjar, Gíbraltar, Guernsey, Vatíkanið, Mön, Jersey, Niue, Pitcairn, Sankti Helena, Ascension og Tristan da Cunha, Tókelá, Bandarísku Jómfrúaeyjar og Vestur-Sahara.
Daman og Diu

Daman og Diu eru tvær fyrrum hjálendur Portúgals sem Indland lagði undir sig með hervaldi, ásamt Góa, árið 1961. Allar þessar þrjár hjálendur voru saman í einu alríkishéraði til 1987 þegar Góa varð sérstakt fylki. Alríkishéraðið nær því aðeins yfir bæina Daman og Diu sem eru sitt hvoru megin við mynni Khambhat-flóa við fylkið Gujarat. Um 640 kílómetrar skilja bæina að.
Iglesia del Pueblo Guanche

Iglesia del Pueblo Guanche er trúfélag sem var stofnað árið 2001 í borginni San Cristóbal de La Laguna (á Tenerífe í Kanaríeyjum), í þeim tilgangi að stuðla að heiðnu trú Guanche-fólksins.

Félagið var sett á laggirnar af hópi Kanaríeyjabúa sem helguðu sig gyðjunni Chaxiraxi. Það hefur haldið skírnir og giftingar samkvæmt því sem vitað er um trúna. Félagið er nútímaheiðin trúarbrögð, eins og Ásatrúarfélagið, og fulltrúi fyrir heiðnu trú innfæddra Kanaríeyjabúa.
Pox

Pox eða pogs er leikur sem var vinsæll meðal barna og unglinga á síðasta áratugi 20. aldar. Leikurinn gengur út á að safna sem flestum pappírsskífum með myndum. Hver leikmaður safnar myndum og gengur leikurinn út á að vinna myndir af andstæðingum. Svokölluð sleggja er notuð til að kasta á myndabúnkann og sá sem nær að snúa myndum á rönguna eignast þau spjöld.

Tveir eða fleiri spila í einu og leggur hvort um sig undir ákveðinn fjölda af af poxum (pappasjöldum) sem hann staflar. Því næst er slegið eða hent með sleggju ofan á staflann í þeim tilgangi að láta poxin snúast við. Þau sem snúast við má viðkomandi leikmaður eiga.

Sérstök pox hafa verið notuð sem gjaldmiðill í flugher Bandaríkjanna. Ástæðan er sú að takmarkað er hversu mikla þyngd má fljúga með en pappírsmynt vegur minna en mynt úr málmi og var því handhæg sem skiptimynt.
Stríð Frakka og indjána

Stríð Frakka og indjána eru átök sem áttu sér stað á níu ára tímabili (1754 – 1763) í Norður-Ameríku milli Stóra-Bretlands og nýlendna þess og bandamanna meðal frumbyggja álfunnar (aðallega írókesa) á móti Frakklandi og nýlendum þeirra og bandamönnum þeirra meðal frumbyggja (aðallega alkonkvína og húronindjána). Stríðið var eitt af mörgum átökum sem tengjast Sjö ára stríðinu (1756 – 1763).
Fuglakirsuber

Fuglakirsuber (fræðiheiti "Prunus avium") er kirsuberjatré sem upprunnið er í Evrópu, vesturhluta Tyrklands, Norðvestur-Afríku, vesturhluta Asíu, frá Bretlandseyjum suður til Marokkó og Túnis, norður til Þrændalaga í Noregi og austur til Kákasus og Norður-Íraks og það vex einnig í vestari hluta Himalajafjalla.

Fuglakirsuberjatré verður 15-32 m hátt og ummáls stofns verður allt að 1,5 m. Ung tré eru beinvaxin en vöxturin verður óreglulegur á eldri trjám. Aldin fuglakirsuberjatrjáa er fæða bæði dýra og manna.

Um 800 fyrir Krist voru kirsuber ræktuð í Asíu og síðar í Grikklandi. Meirihlutinn af heimsframleiðslu kirsuberja kemur frá tveimur tegundum. Annars vegar eru sæt kirsuber en það eru tegundir ættaðar frá fuglakirsuberjatrjám og hins vegar eru súr kirsuber (prunus cerasus) sem eru aðallega notuð í matreiðslu. Fuglakirsuber hafa sums staðar breiðst út frá ræktun og vaxa nú villt í suðurhluta Kanada, Japan, Nýja-Sjálandi og í norðaustur- og norðvesturhluta Bandaríkjanna.

Fuglakirsuber er oft ræktað sem skrauttré í borgum og þá einkum í almenningsgörðum því það er of hávaxið sem garðtré. Þá er oft ræktað afbrigðið Plena sem blómgast meira en venjulegt fuglakirsuber.

Viður fuglakirsubers er verðmætur harðviður.
Benedikt Hjartarson

Benedikt Hjartarson (f. 9. júlí 1957) var fyrstur Íslendinga til að synda yfir Ermarsund.

Hann er næstelstur sex systkina og ólst upp í Fossvogi. Hann kvæntist Elínu Borg árið 1980 og þau hafa alla tíð búið á Freyjugötu. Þau eiga þrjár dætur og tvö barnabörn.

Benedikt lauk sveinsprófi í bakstri frá Iðnskólanum í Reykjavík árið 1978 og meistaraprófi árið 1982. Hann nældi sér í meiri menntun í bakstri í Graz í Austurríki og Bolzano á Ítalíu.

Benedikt vildi halda upp á fimmtugsafmælið sitt, árið 2007, með óhefðbundnum hætti og ákvað að reyna við Ermarsundið. Hann varð frá að hverfa í það skiptið. Benedikt tókst þrekvirkið í annarri tilraun, 16. júlí 2008. Benedikt segir aðalmuninn á tilraunum sínum vera skipstjórann Andy King. Eftir um níu klukkustunda sund var Benedikt tilkynnt að hann hefði misst af höfðanum Cap de Grinez, þar sem hann hafði stefnt að landtöku. Honum var skapi næst að hætta en skipstjórinn hótaði að lemja hann með ár í hausinn ef hann vogaði sér að koma um borð. Benedikt synti yfir 60 km á rétt rúmum 16 klukkustundum og tók um 48 þúsund sundtök til að ná landi í Frakklandi.

Benedikt var elstur til að synda yfir Ermarsund árið 2008, þá 51 árs.

Árið 2012 kom út heimildarmyndin Sundið, eftir Jón Karl Helgason en í henni var fjallað um kapphlaup Benedikts Hjartarsonar og Benedikts Lafleur að verða fyrsti Íslendingurinn til að synda yfir Ermarsund. Myndin var tilnefnd til Edduverðlauna.
Sankti Lúsía

Sankti Lúsía eða Saint Lucia er sjálfstætt eyríki á frjósamri og hálendri eldfjallaeyju; í Litlu-Antillaeyjaklasanum á mörkum Karíbahafs og Atlantshafs. Ríkið sem telur 165.595 íbúa (2010), byggir á þingræðibundnu lýðræði en í konugssambandi við Breska samveldið.

Landlýsing.

Eyjan er 616 km2 að stærð og er hluti af Windward eyjaklasanum í Karíbahafi. Eyjan er sunnan við Sankti Vinsent og Grenadíneyjar og norðan við Martinique. Sankti Lúsía hefur verið í Breska samveldinu frá 1979. Hún er frjósöm og hálend eldfjallaeyja; hæsti tindur: Gimie, 959 m. Á eyjunni er hitabeltisloftslag. Höfuðborgin er Castries.

Íbúar.

Íbúar (2010) eru um 165.595. Íbúarnir eru aðallega af afrískum uppruna og Kaþólska kirkjan er ríkjandi trú, en þar er einnig stór hópur mótmælenda. Enska er opinbert tungumál, en Kwéyòl, franskur Creole, er einnig víða töluð, og margir eyjaskeggjar tala einnig frönsku eða spænsku.

Saga.

Kristófer Kólumbus hefur líklega séð til eyjarinnar árið 1502. Bretum mistókst í fyrstu tilraun þeirra að nýlenduvæða eyjuna upphafi 17. aldar. Eyjan var síðar byggð af frökkum sem gerðu samning við eyjaskeggja árið 1660. Bretar og Frakkar deildu um Sankti Lúsíu en því lauk með því að bretar tryggðu sér völd árið 1814. Eyjan varð þá hluti af nýlendum Bretlands á Kulborðseyjum. Þegar nýlendan var leyst upp árið 1958-62 varð Sankti Lúsía hluti af Sambandsríki Vestur-Indía. Árið 1967 fékk Sankti Lúsía nokkurt sjálfstæði sem eitt af sex ríkjum í Sambandsríki Vestur-Indía. Þann 22. febrúar árið 1979 hlaut Sankti Lúsía fullt sjálfstæði og er það þjóðhátíðardagur eyjarinnar.

Hagkerfi.

Hagkerfi byggir að miklu leyti á útflutningi landbúnaðarafurða (banana, kakó og annarra landbúnaðarvara úr hitabeltinu) og ferðaþjónusta. Sankti Lúsía hefur laða að erlenda fjárfestingu einkum í bankastarfsemi og létts iðnaðar, olíuhreinsunar og flutninga. Bandaríkin og Frakkland eru helstu viðskiptaríki.

Stjórnarfar.

Samkvæmt stjórnarskrá landsins frá 1979 er landið er þingræðibundið lýðræði. Á þjóðþinginu eru tvær deildir: öldungadeild með 11 þingsæti og Neðri deild (House of Assembly) með 17 sæti. Forsætisráðherra leiðir ríkisstjórnina. Sankti Lúsía er í Breska Samveldinu og hefur því þjóðhöfðingja samkvæmt konungssambandi við Stóra-Bretland og Norður Írland.

Sankti Lúsía hefur alið flesta nóbelsverðlaunahafa miðað við höfðatölu. Það eru þeir Sir Arthur Lewis sem fékk nóbelsverðlaun í hagfræði 1979, og Derek Walcott sem fékk nóbelsverðlaunin í bókmenntum 1992. Þeir eru báðir fæddir 23. janúar, en ekki sama ár.
Orlando

Orlando er borg í Mið-Flórída í Bandaríkjunum. Í borginni sjálfri búa um 238.300 en um það bil 2,1 milljónir (2010) á öllu stórborgarsvæðinu, sem gerir hana að 26. stærstu borg Bandaríkjanna. Borgin er frægur ferðamannastaður og eru staðsettir þar fjöldamargir skemmtigarðar á borð við til dæmis Disney Land, Universal Studios og Wet'n Wild. Orlando er stundum kölluð „The City Beautiful“ eða á íslensku: Borgin fallega. Tveir flugvellir eru staðsettir við borgina, þeir eru Alþjóðaflugvöllur Orlando (MCO) sem er þrettándi fjölfarnasti flugvöllur Bandaríkjanna og Sanford-flugvöllur (SFB) sem er lítill flugvöllur en þangað flýgur Icelandair á sumrin.
Hánefsstaðir

Hánefsstaðir gerur átt við tvo bæi á Íslandi. Þeir eru:
Krókódílahekl

Krókódílahekl er ein tegund af mynstri í hekli. Mynstrið dregur nafn sitt af því að áferðin líkist beinplötum sem leggjast hver yfir aðra, eins og yfirborð krókódíls.
Blokk (lotukerfið)

Blokk í lotukerfinu er safn aðliggjandi flokka. Orkuríkasta rafeind hvers frumefnis í ákveðnum flokki tilheyra allar sama frumeindarsvigrúmi. Hver blokk er því nefnd eftir einkennandi svigrúmi frumeinda þess og heita því:
Balí

Balí er eyja og smæsta fylki Indónesíu. Hún er vestlægust af Litlu-Sundaeyjum, milli Jövu og Lombok. Stærð eyjunnar er 5636 ferkílómetrar. Agung-fjall er hæsti punkturinn eða rúmlega 3000 metrar.

Mannfjöldi Bali er 4,4 milljónir (2019) og er Denpasar stærsta borgin. Hvergi í Indónesíu býr jafnhátt hlutfall hindúa en 83,5 % íbúa Balí eru hindúatrúar. Balí er ennfremur mesti ferðamannastaður Indónesíu en 80% efnahagsins reiðir sig á ferðamennsku.
L'homme qui ne voulait pas mourir

L'Homme qui ne voulait pas mourir (ísl: "Maðurinn sem vildi ekki deyja") er 48. Svals og Vals-bókin og sú önnur eftir þá Morvan og Munuera. Bókin kom út á frummálinu árið 2005.

Söguþráður.

Sagan er sjálfstætt framhald tveggja Svals og Vals-bóka sem út komu með afar löngu millibili: Baráttunnar um arfinn frá 1952 og Svals í Moskvu frá 1990.

Sammi frændi Vals sleikir sárin ásamt rússneskum aðstoðarmönnum sínum í niðurníddu sveitasetri eftir misheppnuð illvirki í Moskvu. Um er að ræða hús sem frændi þeirra Vals og Samma átti, en undanskildi í erfðaskrá sinni í "Baráttunni um arfinn". Fyrir hreina tilviljun hafa Svalur og Valur frétt af tilvist hússins og ákveða að skoða það á sama tíma. Um leið kemur aðvífandi torkennileg vera, sem líkist helst beinagrind.

Í ljós kemur að veran torkennilega er "Tanzafio", frændinn úr "Baráttunni um arfinn", sem reynist hafa sviðsett dauða sinn og lagst í heimshornaflakk. Á ferðum sínum hafi hann uppgötvað æskulindina, sem yngi upp hvern þann er dreypi af. Tunnu með vökva lindarinnar hafi hann geymt í húsinu yfirgefna og komi reglulega til að súpa af, en nú sé drykkurinn á þrotum.

Sammi og þrjótar hans sjá gróðavon í drykknum og halda af stað til Palombíu í leit að æskulindinni, en Svalur, Valur og "Tanzafio" reyna að stöðva þá og sækja meiri drykk fyrir þann síðastnefnda sem veslast hratt upp. Eftirförin reynist viðburðarík og í Palombíu komast félagarnir í tæri við þungvopnaða flokka innfæddra indíána annars vegar en bláfátækra bænda hinsvegar sem berjast á banaspjót. Í ljós kemur þó að foringjar beggja hópa, frumbyggjastúlkan "Katxina" og táningurinn "Selvo" eru í raun leynilegir elskendur.

Með hjálp elskendanna ná Svalur og félagar í skottið á Samma og hans mönnum í þá mund sem þeir komast að æskulindinni. Í átökunum særast Kaxtina, Selvo og Tanzafio öll til ólífis. Með töframætti æskulindarinnar tekst Tanzafio þó að bjarga unga fólkinu, en fórnar sjálfum sér. Sammi og félagar halda hins vegar á braut með venjulegt vatn sem þeir telja ranglega að búi yfir yngingarmætti. Sögunni lýkur á að Svalur og Valur vinna að endurbótum á ættaróðali frændans.
Brennisteinsvinnsla

Brennisteinsvinnsla er vinnsla á brennisteini. Brennisteinn var nauðsynlegur til í byssupúður.

Brennisteinn var unnin á Íslandi á 19. öld, t.d. í Brennisteinsfjöllum.